**În palmele iubirii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-a pălmuit iubirea cu mâinile curate

Cât să-mi aduc-aminte că-n drumul nostru-n doi

Am şchiopătat adesea şi slova-n jumătate

Am caligrafiat-o din stele şi noroi.

M-a înrobit iubirea cu lanţuri de mătase

Şi mi-a zdrelit genunchii pe stânci de aşteptări,

Când mi-am pierdut răbdarea, pe malurile joase,

Din colţul meu de suflet priveam spre depărtări

Rugâdu-mă să-ţi fie uşor dacă se poate

Pe calea unde timpul se-ntoarce înapoi,

Ne-a învelit iubirea-n poeme delicate,

Dar nu-mi aduc aminte pe care dintre noi.

- M-a sărutat iubirea cu buzele aprinse

Ca să-mi aduc-aminte de gura ta mereu,

Am savurat în iarnă doar primăveri încinse

Împodobind zăpada cu flori din curcubeu,

M-ai dezlegat de lanțuri să pot zbura cu tine

Şi să-mpletim în noapte veșmânt din fantezii,

Am dărâmat trecutul zidind peste ruine

Metafore albastre și mii de poezii

Gândindu-ne că cerul va mai găsi cuvinte

În Edenul din care am fost goniți cândva,

Ne-a învelit iubirea în haina ei fierbinte

Cu prețul unei lacrimi să-l pot răscumpăra.

Liliana Trif Ioan Grigoraș